和苦雨韻
作者：李彭
朝代：宋

paragraphs: 春歸已獺祭，微綠先道周。
衡門少燈火，征夫竭乾餱。
雨工挽九河，洊作南國憂。
君詩形苦詞，高義薄中州。
歌聲滿天地，宰物能聞不。
凡今世賢知，耄及誰不偷。
唯我與之子，炯炯定寡求。
安得習習風，凍枿新萌抽。
遙山滌餘靄，歸雲下巖幽。
紫鳳會騫翥，百鳥勞喧啾。
蒼生得税駕，王度日清休。
醉眼眩章句，煩君爲校讎。